In nomine Domini, amen. Per hoc presens publicum instrumentum cunctis pateat evidenter quod anno Domini millesimo CCC° quinquagegesimo sexto, die martis post festum Revelacionis beati Lazari, XXVe die mensis octobris, indictione decima, pontificatus sanctissimi in Christo patris et domini nostri, domini Innocentii, divina providentia pape sexti anno quarto, in nostrum Johannis et Guillermi notariorum publicorum, et testium subscriptorum presentia, reverendo in Christo patre et domino, domino Guillermo, Dei et apostolice sedis gratia episcopo Eduensi, venienti noviter ad suam ecclesiam Eduensem, quam nondum intraverat postquam ipse ad ipsius ecclesie regimen assumptus fuerit venerunt obviam processionaliter viri venerabiles domini Bernardus Aymerici, cantor, Johannes de Lissiaco, Johannes Jarrosserii, Amedeus de Orgeleto, Petrus Natalis, Hugo de Preissaco, Petrus Audoyni, Robertus de Laysiaco, Bertrandus de Cussolio et Galtherius de Musigneyo, canonici Eduenses, domino decano Eduensi absente, et quamplures capellani et clerici chori dicte Eduensis ecclesie, ad portam claustri Eduensis, per quam itur a claustro Eduensi versus Sanctum Andochium et Marchaudum, que porta nuncupatur Porta Scannorum, et cum fuerint illuc, dicto domino episcopo extra dictam portam existente, ipsa porta clausa, guicheto aperto, dictis dominis cantore, canonicis et chorialibus in dicto claustro existentibus, predictus dominus cantor dixit eidem domino episcopo quod ipse et totum capitulum et collegium dicte ecclesie multum congaudebant de suo jucundo adventu et parati erant ipsum letanter recipere, facto et prestito prius juramento quod facere et prestare tenebatur dicte ecclesie et ejus capitulo in suo novo ingressu, sicuti et sui predecessores episcopi Eduenses, qui pro tempore fuerint, illud prestare et facere consueverant ab antiquo. Et tunc idem dominus episcopus, hoc audito, benigniter respondit quod ipse illud libenter faceret et prestaret. Qui dominus cantor, tenens quamdam cedulam in manu sua, in qua continebatur tenor et forma ipsius juramenti, legit eamdem cedulam seriatim per hunc modum: Vos, reverende pater et domine, domine Guillerme, permissione divina episcope Eduensis, ad sancta Dei evangelia hic presentia, juratis fidelitatem ecclesie Sancti Nazarii Eduensis. Et dictus dominus episcopus respondit ita: Juro, ambas manus super sancta Dei evangelia. Item, juratis ad hoc sancta Dei evangelia vos salvaturum jura, privilegia, libertates, consuetudines et statuta capituli et ecclesie Eduensis facta et facienda. Et dictus dominus episcopus respondit et juravit ut supra. Item, juratis ad hoc sancta Dei evangelia vos ferre sentencias interdicti, suspensionis seu excommunicationis cum requisiti fueritis in predones, malefactores, raptores et invasores personarum et rerum capituli et ecclesie Eduensis si et quantum bonum et expediens fuerit capitulo et ecclesie Eduensi, nec relaxare vel amovere sentencias quousque fuerit satisfactum vel nisi de consensu capituli procedat, vel nisi aliud de jure vel pro utilitate ecclesie et capituli fuerit faciendum, et tunc de consensu capituli. Et dictus dominus episcopus juravit ita ut supra, tenendo manus super sancta Dei evangelia. Quibus ita actis, dictus dominus cantor et dominus Regnandus de Crisseyo, presbiter, procurator et procuratorio nomine dominorum decani et capituli Eduensis, et predictus dominus episcopus petierunt a nobis dictis notariis de premissis sibi dari et fieri publicum instrumentum, dictique cantor et canonici apperiri fecerunt dictam portam et processionaliter receperunt ipsum dominum episcopum, qui dictam portam intravit et ivit ad dictam ecclesiam cum dicta processione. Actum Edue, in dicto loco, sub anno, die, indictione, pontificatu predictis, presentibus nobilibus viris dominis Hugone de Monte Jovis, Guidone de Marigneyo, militibus, ac domino Petro de Braseyo, magistro Johanne de Oudreyo, Guillermo Lombardi, Henrico ejus filio et pluribus aliis testibus ad premissa vocatis specialiter et rogatis. Ego vero Johannes de Sauceyo, presbiter Eduensis diocesis, apostolica et imperiali auctoritate publicus notarius, etc. Et ego Guillermus de Perreria, clericus, Eduensis dyocesis, imperiali auctoritate et regia publicus notarius, etc.